Llíria es convertix en un referent en polítiques d’igualtat amb una inversió de més de 100.000 euros l’any 2019
02 de agost de 2019

Llíria s’ha convertit en un municipi de referència en l’àmbit de la Igualtat, gràcies a la tasca que s’ha realitzat en els últims anys, per impulsar i desenvolupar tota una sèrie de polítiques transversals en favor de la igualtat de gènere.

Per este motiu, els municipis de La Serrania han convidat l’Àrea d’Igualtat de l’Ajuntament de Llíria a participar en la I Jornada Comarcal per una Societat Igualitària i Lliure de Violència de Gènere, que s’ha celebrat a Villar de l’Arzobispo. Allí la regidora d’Igualtat i Polítiques Inclusives, Vallivana Murgui, i la tècnica d’Igualtat, Pilar Cuenca; han exposat les polítiques en matèria d’Igualtat que s’han desenvolupat en els últims anys.

Segons l’edila edetana, “durant els últims anys, el nostre objectiu ha sigut impregnar tot l’entramat municipal d’una perspectiva de gènere, apostant per la formació i el desenvolupament de projectes, que ens han ajudat a evidenciar que la igualtat de gènere es pot abordar des de diferents àmbits, inclús des d’aquells que aparentment no sembla possible”.

La implantació d’estes mesures, amb el Pla Municipal d’Igualtat al capdavant, han permès que es generaren dinàmiques de gènere en diferents àrees de l’Ajuntament; com en cultura, amb l’edició de Llíria Escènica protagonitzada per dones; a patrimoni, amb la creació del premi Grattia Maximilla; a turisme, que celebra la 2a edició del LLUM Fest amb la temàtica “Special Women”, a joventut, amb els tallers de pintura mural; o, també, a l’àmbit educatiu, amb l’acció comunitària del passat 25 de novembre, en què van participar els centres educatius i els col·lectius amb diversitat funcional.

“L’objectiu del Govern de l’Almodí és continuar expandint esta visió de gènere a altres àrees municipals que ens queden pendents. Ara estem realitzant avanços en l’àmbit del disseny d’una ciutat igualitària, amb la creació d’espais, a les dependències municipals, per atendre a les dones víctimes de la violència de gènere. De fet, la nova seu de la Policia Local comptarà amb un espai d’estes característiques” ha explicat la regidora.

Durant la jornada, Llíria ha donat a conèixer les principals mesures que s’han dut a terme, especialment, la creació de la comissió del seguiment del Pla d’Igualtat, que s’encarrega de revisar les diferents accions impulsades; o la constitució de la mesa de treball per a la prevenció de la violència de gènere, que es troba redactant un protocol d’actuació per oferir una millor atenció a les víctimes.

La posada en marxa d’estes iniciatives ha anat acompanyada d’un impuls en la inversió per al desenvolupament de projectes. Sols en l’any 2019, l’Àrea d’Igualtat ha destinat més de 100.000 euros en polítiques d’igualtat a través de recursos municipals i subvencions d’ens supramunicipals.